Document ID: 31987D0509

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 18ης Σεπτεμβρίου 1987
σχετικά με μια διαδικασία σύμφωνα με το άρθρο 85 της συνθήκης ΕΟΚ
(IV/31.739 - Internationale Dentalschau)
(Το κείμενο στη γερμανική γλώσσα είναι το μόνο αυθεντικό)
(87/509/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και Πορτογαλίας, και ιδίως τα άρθρα 2, 4, 6 και 8,
την αίτηση για χορήγηση αρνητικής πιστοποίησης ή επικουρικώς απαλλαγής βάσει του άρθρου 85 παράγραφος 3 της συνθήκης ΕΟΚ που κατέθεσε στις 30 Δεκεμβρίου 1985 η ένωση γερμανικών βιομηχανικών οδοντιατρικών ειδών (Verband der Deutschen Dental-Industrie EV) για τους «ειδικούς όρους συμμετοχής» που διέπουν τη συμμετοχή στην International Dentalschu,
τη δημοσίευση του ουσιώδους περιεχομένου των «ειδικών όρων συμμετοχής» (2), βάσει του άρθρου 19 παράγραφος 3 του κανονισμού αριθ. 17,
μετά από διαβούλευση με τη Συμβουλευτική Επιτροπή Συμπράξεων και Δεσπουζουσών Θέσεων,
Εκτιμώντας ότι:
Ι. ΠΡΑΓΜΑΤΙΚΑ ΠΕΡΙΣΤΑΤΙΚΑ
(1) Η Verband der Deutschen Dental-Industrie (VDDI) ανακοίνωσε στις 30 Δεκεμβρίου 1985 στην Επιτροπή τους «ειδικούς όρους συμμετοχής» για τη συμμετοχή στην Internationale Dentalschau (IDS) και ζήτησε βάσει του άρθρου 2 του κανονισμού αριθ. 17 αρνητική πιστοποίηση και επικουρικώς απαλλαγή βάσει του άρθρου 85 παράγραφος 3 της συνθήκης ΕΟΚ.
(2) Η VDDI είναι ένωση που διέπεται από το γερμανικό δίκαιο. Ο σκοπός της είναι η προάσπιση των συμφερόντων των κατασκευαστών οδοντιατρικών ειδών έναντι των αρχών και των λοιπών οικονομικών τομέων. Μέλος μπορεί να γίνει κάθε φυσικό ή νομικό πρόσωπο που είναι εγκατεστημένο στην Ομοσπονδιακή Δημοκρατία της Γερμανίας ή στο Δυτικό Βερολίνο και παράγει εκεί οδοντιατρικά είδη σε βιομηχανική κλίμακα.
(3) Η VDDI διοργανώνει τη διεθνή έκθεση οδοντιατρικών ειδών IDS σε διαφορετικά μέρη στην Ομοσπονδιακή Δημοκρατία της Γερμανίας. Η IDS πραγματοποιείται με τη συνεργασία των κατά τόπους εταιρειών για τη διοργάνωση εκθέσεων στις οποίες η VDDI αναθέτει το οργανωτικό μέρος της έκθεσης. Η VDDI ρυθμίζει την άδεια για τη συμμετοχή στην IDS στους «ειδικούς όρους συμμετοχής » που έχουν εκδοθεί από την ένωση. Η κατά τόπον εταιρεία για τη διοργάνωση εκθέσεων αναλαμβάνει συμβατική υποχρέωση να περιλάβει τους «ειδικούς όρους συμμετοχής» που έχουν εκδοθεί από την ένωση. Η κατά τόπον εταιρεία για τη διοργάνωση εκθέσεων αναλαμβάνει συμβατική υποχρέωση να περιλάβει τους «ειδικούς όρους συμμετοχής» στο περιεχόμενο της σύμβασής της με κάθε εκθέτη.
(4) Στην IDS εκτίθενται οδοντιατρικά και οδοντοτεχνικά προϊόντα και εξοπλισμός κάθε είδους. Από την πρώτη διοργάνωσή της το έτος 1921 η IDS εξελίχθηκε στη μεγαλύτερη έκθεση οδοντιατρικών ειδών στον κόσμο. Το εμβαδόν του εκθεσιακού χώρου ανερχόταν το 1983 σε 15 000 περίπου τετραγωνικά μέτρα. Το ένα τρίτο περίπου των εκθετών είναι αλλοδαποί κατασκευαστές.
(5) Για τη χορήγηση της άδειας συμμετοχής στην έκθεση αποφασίζει επιτροπή της VDDI σε συμφωνία με την εταιρεία για τη διοργάνωση εκθέσεων.
(6) Οι «ειδικοί όροι συμμετοχής» θα ισχύσουν για πρώτη φορά στην «Dentalschau» του 1989. Οι ουσιώδεις διατάξεις έχουν συνοπτικά ως εξής:
- Άδεια χορηγείται σε όλους τους ημεδαπούς και αλλοδαπούς κατασκευαστές με προϊόντα δικής τους κατασκευής ή ξένα. Προϊόντα ξένης κατασκευής επιτρέπονται μόνο εάν δεν εκτίθενται από τον ίδιο τον κατασκευαστή των προϊόντων αυτών. Οι εισαγωγείς και έμποροι πρέπει να καταρτίσουν κατάλογο των προϊόντων που προτίθενται να εκθέσουν. Σε περίπτωση που λόγω πραγματικού περιορισμού του χώρου η πολλαπλή έκθεση ενός προϊόντος του ίδιου κατασκευαστή θα είχε σαν αποτέλεσμα να μην μπορούν να εκτίθενται άλλα προϊόντα, μπορεί να περιορίζεται ο αριθμός των εκθετών για το ίδιο προϊόν ή να επιτρέπεται ένας εκθέτης ανά προϊόν.
Η προβλεπόμενη διαδικασία επιλογής μεταξύ περισσοτέρων εκθετών, λόγω περιορισμού του εκθεσιακού χώρου, δίνει το προβάδισμα στον κατασκευαστή έναντι του εμπόρου ή του εισαγωγέα. Κατά την επιλογή μεταξύ περισσοτέρων εμπόρων ή εισαγωγέων επιλέγεται εκείνος που ορίζεται από τον κατασκευαστή. Εάν ο κατασκευαστής δεν ορίσει κανένα έμπορο ή εισαγωγέα, η επιλογή γίνεται βάσει της χρονικής σειράς των δηλώσεων. Η επιλογή μεταξύ περισσοτέρων ενδιαφερομένων εκθετών γίνεται με την ακόλουθη σειρά:
1. κατασκευαστής·
2. εισαγωγέας ή έμπορος επιλεγμένος από τους κατασκευαστές·
3. όλοι οι υπόλοιποι εισαγωγείς ή έμποροι με τη χρονική σειρά τη αίτησής τους.
Στις εταιρείες που συνδέονται με τις επιχειρήσεις που εκθέτουν (50 % και άνω συμμετοχή) μπορεί να τους δοθεί άδεια να γίνουν εκθέτες, εάν σχεδιάζουν να εκθέσουν προϊόντα τα οποία δεν εκτίθενται ήδη από τη μητρική εταιρεία με την οποία συνδέονται.
- Ο εκθέτης υποχρεούται για μια χρονική περίοδο τριών μηνών πριν και δύο μηνών μετά την IDS (περίοδος απαγόρευσης) να μην συμμετέχει σε άλλη έκθεση για οδοντιατρικά ή οδοντοτεχνικά προϊόντα στην Ομοσπονδιακή Δημοκρατία της Γερμανίας. Στην υπαγόρευση αυτή δεν εμπίπτει η εκδήλωση «ημέρα ελεύθερης εισόδου » εκ μέρους του εκθέτη. Στον κανόνα περί απαγόρευσης εμπίπτουν όμως οι εκδηλώσεις μεμονωμένων επιχειρήσεων, οι οποίες διοργανώνονται μαζί με οδοντιατρικό συνέδριο, διότι πρόκειται για μια έκθεση προϊόντων, η οποία συνδέεται άμεσα με συμπόσια ή συνέδρια για ειδικούς οδοντιατρικούς τομείς. Η περιόδος απαγόρευσης ισχύει επίσης για τις επιχειρήσεις που συνδέονται με τις εκθέτριες επιχειρήσεις (σύμφωνα με τον προαναφερθέντα ορισμό) στο μέτρο που αυτές εκθέτουν κατά τη διάρκεια της περιόδου απαγόρευσης τα ίδια προϊόντα τα οποία εκτίθενται και στην IDS.
- Σε περίπτωση παραβίασης των διατάξεων περί απαγόρευσης επιβάλλονται κυρώσεις κατά του ενδιαφερόμενου εκθέτη. Ο εκθέτης μπορεί να αποκλεισθεί από την παρούσα και την προσεχή IDS· όσον αφορά τα ποσά που έχει καταβάλει για τη συμμετοχή παρακρατούνται ενόλω ή κατά το ήμισυ, ανάλογα με το χρονικό σημείο που ανακαλύφθηκε η παράβαση.
- Σε περίπτωση άρνησης χορήγησης άδειας και επιβολής κυρώσεων, η ενδιαφερόμενη επιχείρηση μπορεί να προσφύγει σε διαιτητικό δικαστήριο. Οι λεπτομέρειες της διαιτησίας ρυθμίζονται από έναν κανονισμό διατησίας. Εάν η αιτιολογία για την άρνηση χορήγησης άδειας είναι η έλλειψη χώρου, ο διοργανωτής φέρει το βάρος αποδείξεως.
(7) Ο κανονισμός διαιτησίας προβλέπει ότι το διαιτητικό δικαστήριο αποτελείται από τρεις διαιτητές. Η VDDI και ο εκθέτης διορίζουν από ένα διαιτητή· οι δύο διαιτητές ορίζουν έναν επιδιαιτητή· εάν οι διαιτητές δεν συμφωνούν για το διορισμό επιδιαιτητού, ο τελευταίος ορίζεται από το πρόεδρο του Industrie-und Handelskammer (εμπορικό και βιομηχανικό επιμελητήριο) της Κολωνίας. Το διαιτητικό δικαστήριο μπορεί να αποφασίσει βάσει στοιχείων του φακέλου. Προφορική διαδικασία διεξάγεται μόνο μετά από αίτηση ενός των μερών. Η διαιτητική απόφαση πρέπει να είναι εγγράφως αιτιολογημένη.
(8) Κατά τη διάρκεια της διαδικασίας η VDDI προσδιόρισε και συμπλήρωσε μερικώς τους «ειδικούς όρους συμμετοχής». Ιδιαίτερα έγινε σαφές ότι ένας περιορισμός του αριθμού των εκθετών για το ίδιο προϊόν μπορεί να λάβει χώρα μόνο σε περίπτωση έλλειψης χώρου. Περαιτέρω διευκρινίστηκε ότι ο κανόνας της περιόδου απαγόρευσης ισχύει μόνο για εκθέσεις στην Ομοσπονδιακή Δημοκρατία της Γερμανίας και εξάλλου εφαρμόζεται σε συνδεόμενες επιχειρήσεις όταν τα προϊόντα πρέπει να εκτεθούν και στην IDS.
(9) Η Επιτροπή μετά τη δημοσίευση σύμφωνα με το άρθρο 19 παράγραφος 3 του κανονισμού αριθ. 17, έλαβε παρατηρήσεις της Association Dentaire Francaise, η οποία τάχθηκε κατά της απαλλαγής για τον κανόνα της περιόδου απαγόρευσης.
ΙΙ. ΝΟΜΙΚΗ ΕΚΤΙΜΗΣΗ
Α. Άρθρο 85 παράγραφος 1
(10) Σύμφωνα με το άρθρο 85 παράγραφος 1 της συνθήκης ΕΟΚ είναι ασυμβίβαστη με την κοινή αγορά και απογορεύονται όλες οι συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων και κάθε εναρμονισμένη πρακτική, που δύνανται να επηρεάσουν το εμπόριο μεταξύ κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς. (11) Οι «ειδικοί όροι συμμετοχής» που διατυπώθηκαν από την VDDI για τη συμμετοχή στην IDS εμπίπτουν στο άρθρο 85 παράγραφος 1.
(12) 1. Η VDDI είναι ένωση επιχειρήσεων κατά την έννοια του άρθρου 85. Οι «ειδικοί όροι συμμετοχής» που διατυπώθηκαν από την VDDI αποτελούν απόφαση ένωσης επιχειρήσεων. Στο μέτρο που η κάθε εταιρεία για την διοργάνωση εκθέσεων υποχρεούται από την VDDI να περιλάβει τους «ειδικούς όρους συμμετοχής» στο περιεχόμενο της σύμβασής της με κάθε εκθέτη πρόκειται για συμφωνία μεταξύ ένωσης επιχειρήσεων και επιχείρησης.
(13) 2. Οι «ειδικοί όροι συμμετοχής» έχουν ως αντικείμενο και ως αποτέλεσμα τον περιορισμό του ανταγωνισμού εντός της κοινής αγοράς.
(14) α) Η διάταξη για την περίοδο απαγόρευσης είναι περιοριστική του ανταγωνισμού για τους εξής λόγους:
- ο ανταγωνισμός μεταξύ διοργανωτών εκθέσεων για οδοντιατρικά είδη περιορίζεται διότι είναι αδύνατο για άλλους διοργανωτές να εξασφαλίσουν κατά τη διάρκεια της περιόδου απαγόρευσης που προβλέπεται από την VDDI τη συμμετοχή οι οποίοι επιθυμούν να εκθέσουν στην IDS,
- ο περιορισμός μεταξύ κατασκευαστών, εισαγωγέων και εμπόρων οδοντιατρικών ειδών περιορίζεται διότι κατά τη διάρκεια της περιόδου απαγόρευσης ούτε στην IDS ούτε και σε άλλες εκθέσεις οδοντιατρικών ειδών μπορούν να συμμετέχουν και ως εκ τούτου εμποδίζονται να αναλάβουν άλλες δραστηριότητες έκθεσης και εμπορίας των προϊόντων τους στην Ομοσπονδιακή Δημοκρατία της Γερμανίας.
(15) β) Οι όροι για τη διαδικασία συμμετοχής στην IDS έχουν ως αποτέλεσμα να μπορεί να περιορισθεί ο ανταγωνισμός μεταξύ εκθετών οι οποίοι θέλουν να εκθέσουν το ίδιο προϊόν, διότι, εξαιτίας του περιορισμού του χώρου ο αριθμός των εκθετών για το ίδιο προϊόν μπορεί να περιορισθεί ή να επιτραπεί ένας εκθέτης ανά προϊόν.
(16) 3. Οι περιορισμοί αυτοί του ανταγωνισμού είναι δυνατόν να επηρεάσουν το εμπόριο μεταξύ κρατών μελών.
(17) α) - Κατά τη διάρκεια της περιόδου απαγόρευσης οι άλλοι διοργανωτές οδοντιατρικών εκθέσεων δεν έχουν τη δυνατότητα να εξασφαλίσουν την έκθεση των προϊόντων αυτών από άλλα κράτη μέλη που είχαν εκτεθεί και στην IDS. Επειδή η IDS είναι σημαντική έκθεση με μεγάλη συμμετοχή αλλοδαπών εκθετών αυτό έχει ως συνέπεια τα οδοντιατρικά αντικείμενα από άλλα κράτη μέλη να μπορούν να εκτεθούν μόνο σε περιορισμένο αριθμό σε άλλες εκθέσεις.
- Οι κατασκευαστές και έμποροι από άλλα κράτη μέλη καθώς και εισαγωγείς προϊόντων από άλλα κράτη μέλη αποτρέπονται συνεπώς κατά τη διάρκεια της περιόδου απαγόρευσης, να συμμετέχουν στην Ομοσπονδιακή Δημοκρατία της Γερμανίας σε άλλες εκθέσεις εκτός της IDS.
(18) β) Ο κανόνας ότι εξαιτίας του περιορισμού του χώρου ο αριθμός των εκθετών για το ίδιο προϊόν, μπορεί να περιορισθεί ή να επιτραπεί ένας εκθέτης ανά προϊόν συνεπάγεται ότι εμποδίζεται η δυνατότητα παρουσίασης διαφορετικών μορφών διανομής και υπηρεσιών για προϊόντα που κατασκευάζονται σε άλλα κράτη μέλη ή που εισάγονται από άλλα κράτη μέλη.
Β. Άρθρο 85 παράγραφος 3
(19) Σύμφωνα με το άρθρο 85 παράγραφος 3 οι διατάξεις του άρθρου 85 παράγραφος 1 δύνανται να κηρυχθούν ανεφάρμοστες σε αποφάσεις ενώσεων επιχειρήσεων ή συμφωνίες μεταξύ επιχειρήσεων οι οποίες συμβάλλουν στη βελτίωση της παραγωγής ή της διανομής των προϊόντων ή στην προώθηση της τεχνικής ή οικονομικής προόδου, εξασφαλίζοντας συγχρόνως στους καταναλωτές δίκαιο τμήμα από το όφελος που προκύπτει και η οποία:
α) δεν επιβάλλει στις ενδιαφερόμενες επιχειρήσεις περιορισμούς μη απαραίτητους για την επίτευξη των στόχων αυτών· και
β) δεν παρέχει στις επιχειρήσεις αυτές τη δυνατότητα καταργήσεως του ανταγωνισμού επί σημαντικού τμήματος των σχετικών προϊόντων.
(20) Τόσο ο κανόνας για την περίοδο απαγόρευσης όσο και οι διατάξεις για την άδεια πληρούν τις προϋποθέσεις του άρθρου 85 παράγραφος 3. Η Επιτροπή επανειλημμένα διευκρίνησε (1) ότι είναι πρόθυμη να χορηγήσει απαλλαγή στις συμφωνίες και τους κανόνες για τις εκθέσεις, εάν οδηγούν στην ορθολογική οργάνωση και στη μείωση του κόστους ενώ προσφέρουν συγχρόνως στον καταναλωτή πλεονεκτήματα τα οποία σαφώς υπερισχύουν των περιοριστικών στοιχείων.
(21) 1. Ο κανόνας για την περίοδο απαγόρευσης και οι όροι για την άδεια συμβάλλουν στη βελτίωση της διανομής των οδοντιατρικών ειδών και στην ενίσχυση της οικονομικής προόδου.
(22) α) Η περίοδος απαγόρευσης εξασφαλίζει ότι εξαιτίας της συγκέντρωσης των εκθετών μπορεί να είναι δυνατή η πλήρης προσφορά οδοντιατρικών ειδών στον πελάτη. Η παράθεση σχεδόν πλήρους προσφοράς δημιουργεί ένα πρόσθετο κίνητρο για τον ανταγωνισμό μεταξύ εκθετών. Κατασκευαστές, εμποροι και εισαγωγείς οδοντιατρικών ειδών μπορούν έτσι να μειώσουν τα έξοδα διανομής τους, επειδή για να διαθέσουν τα προϊόντα τους στην αγορά, μπορούν να περιορισθούν στη συμμετοχή στις εκθέσεις αυτές οι οποίες απευθύνονται σε μεγάλο αριθμό πελατών.
(23) β) Ο ενδεχόμενος περιορισμός της άδειας συμμετοχής στους εκθέτες, οι οποίοι επιθυμούν να εκθέσουν το ίδιο αντικείμενο, αποσκοπεί, επίσης, στο να εξασφαλισθεί όσον το δυνατόν πλήρης εικόνα της συνολικής προσφοράς οδοντιατρικών ειδών. Έτσι η πολλαπλή έκθεση των ιδίων προϊόντων δεν εμποδίζει τον σχηματισμό μιας πλήρους εικόνας.
(24) 2. Ο καταναλωτής, δηλαδή ο αγοραστής οδοντιατρικών ειδών, εξασφαλίζει δίκαιο τμήμα από το όφελος που προκύπτει. Με την περιοδική διοργάνωση της IDS οι καταναλωτές αποκτούν εκτεταμένη εικόνα της προσφοράς προϊόντων, χωρίς να πρέπει να ταξιδεύουν από τη μια έκθεση στην άλλη, για να δούν όλα τα υπάρχοντα προϊόντα πριν να κάνουν την εκλογή τους. Είναι ακόμα φανερό, ότι η μέσω της συγκέντρωσης σε μια έκθεση συνεπαγόμενη μείωση των εξόδων λειτουργίας έχει εξάλλου ευνοϊκές συνέπειες και στον καθορισμό των τιμών και ότι, συνεπώς, η προκύπτουσα μείωση του κόστους μπορεί να αποβεί σε όφελος του καταναλωτή.
(25) 3. Οι διατάξεις για την περίοδο απαγόρευσης και την άδεια για έκθεση δεν περιέχουν κανένα περιορισμό που δεν είναι απαραίτητος.
(26) α) Ο περιορισμός που επιβάλλεται στους συμμετέχοντες στην IDS κατά τη διάρκεια της περιόδου απαγόρευσης να μην συμμετέχουν σε άλλες εκθέσεις, είναι αναγκαίος για την επίτευξη των ανωτέρω πλεονεκτημάτων. Το αποτέλεσμα της ορθολογικής κατανομής με τη συγκέντρωση της προσφοράς σε μια έκθεση δεν μπορεί να επιτευχθεί διαφορετικά. Μια ταυτόχρονη ή αμέσως προηγούμενη ή επόμενη έκθεση σε άλλες εκθέσεις των προϊόντων, τα οποία εκτίθενται στην IDS, έρχεται σε αντίθεση με την επιζητούμενη συγκέντρωση και ιδιαίτερα οδηγεί στην αύξηση του κόστους λειτουργίας. Μια περίοδος απαγόρευσης συνολικά πέντε μηνών είναι εξάλλου εύλογη, και δεν υπερβαίνει τα όρια του αναγκαίου για την επίτευξη του εν λόγω σκοπού. Με την διοργάνωση του IDS ανά τριετία εναπομένουν στο μεσοδιάστημα αρκετές δυνατότητες στους εκθέτες να συμμετάσχουν σε άλλες εκθέσεις.
(27) β) Η, συνεπεία του περιορισμού του χώρου, αναγκαία διαδικασία επιλογής μεταξύ περισσοτέρων εκθετών είναι επίσης απαραίτητη υπό τη μορφή αυτή. Η δυνατότητα συμμετοχής στην έκθεση μπορεί να περιορισθεί μόνον εάν η πολλαπλή έκθεση ενός προϊόντος θα οδηγούσε στο να μην μπορεί να εκτεθούν άλλα προϊόντα λόγω ελλείψεως χώρου. Ο διοργανωτής δεν μπορεί να αρνηθεί την άδεια με οποιοδήποτε πρόσχημα δεδομένου ότι σε μια ενδεχόμενη διαδικασία διαιτησίας φέρει το βάρος αποδείξεως ότι η άρνησή του οφείλεται μόνο σε έλλειψη χώρου. Στις περιπτώσεις που μπορεί να επιτραπεί μόνο ένας εκθέτης, είναι σωστό να δίδεται προταιρεότητα στον κατασκευαστή έναντι του εμπόρου, διότι ο κατασκευστής είναι σε θέση να παρουσιάσει τα προϊόντα του καλλίτερα. Εάν πρέπει να γίνει επιλογή μεταξύ περισσοτέρων εμπόρων, είναι σωστό να δοθεί άδεια στον έμπορο που έχει ορισθεί από τον κατασκευαστή, διότι αυτός απολαύει της εμπιστοσύνης του κατασκευαστή.
(28) 4. Οι όροι σχετικά με την περίοδο απαγόρευσης και την άδεια για την συμμετοχή στην IDS δεν καταργούν των ανταγωνισμό σε σημαντικό βαθμό ούτε μεταξύ κατασκευαστών, εισαγωγέων και εμπόρων οδοντιατρικών ειδών ούτε μεταξύ διοργανωτών εκθέσεων.
(29) Για τον κατασκευαστή, εισαγωγέα και έμπορο η συμμετοχή στην IDS δεν είναι το μοναδικό μέσο για να παρουσιάσουν στο σχετικό επαγγελματικό κύκλο και στους αγοραστές τα προϊόντα τους καθώς και τη μορφή της διανομής και των υπηρεσιών. Έχουν στη διάθεσή τους τη δυνατότητα συμμετοχής σε άλλες εκθέσεις και άλλης μορφής διαφήμιση.
(30) Όσον αφορά τον ανταγωνισμό μεταξύ διοργανωτών εκθέσεων, πρέπει να ληφθεί υπόψη ότι η περίοδος απαγόρευσης πέντε μηνών σε σύγκριση με την ανά τριετία διοργάνωση της έκθεσης είναι σχετικά σύντομη. Παράμενουν αρκετές δυνατότητες διοργάνωσης ανταγωνιστικών εκθέσεων. (31) Οι παρατηρήσεις που περιήλθαν στην Επιτροπή εκ μέρους της Association Dentaire Francaise εν συνεχεία της δημοσίευσης, σύμφωνα με το άρθρο 19 παράγραφος 3 του κανονισμού αριθ. 17, δεν είναι δυνατό να μεταβάλουν την εκτίμηση των «ειδικών όρων συμμετοχής». Οι παρατηρήσεις αναφέρονται στον κανόνα της περιόδου απαγόρευσης, για τον οποίο η Association Dentaire Francaise φοβάται τη δημιουργία προηγούμενου με την προβλεπόμενη απαλλαγή. Ο κανόνας της περιόδου απαγόρευσης είναι επίσης απαραίτητος βάσει των προαναφερθέντων λόγων για την ορθολογική οργάνωση του τομέα των εκθέσεων. Η απαλλαγή του συνεπώς ανταποκρίνεται σε μια σταθερή και μακρόχρονη πρακτική της Επιτροπής κατά την λήψη αποφάσεων.
Γ. Άρθρα 6 και 8 του κανονισμού αριθ. 17
(32) Σύμφωνα με το άρθρο 6 παράγραφος 1 του κανονισμού αριθ. 17, στην απόφαση που λαμβάνεται κατ' εφαρμογή του άρθρου 85 παράγραφος 3, πρέπει να ορίζεται η ημερομηνία ενάρξεως της ισχύος της αποφάσεως. Σύμφωνα με το άρθρο 8 παράγραφος 1 του κανονισμού αριθ. 17 η απόφαση εκδίδεται για ορισμένο χρόνο και μπορεί να συνοδεύεται από όρους και υποχρεώσεις.
(33) Η παρούσα απόφαση ισχύει από τις 30 Δεκεμβρίου 1985, διότι οι «ειδικοί όροι συμμετοχής» σε γενικές γραμμές ανταποκρίνονταν ήδη κατά τον χρόνο της κοινοποίησης στην μέχρι τούδε πρακτική της Επιτροπής κατά τη λήψη αποφάσεων.
(34) Λαμβανομένης υπόψη της ανά τριετία διοργάνωσης της έκθεσης και της μικρής διάρκειας της περιόδου απαγόρευσης σε σχέση με το ρυθμό διοργάνωσης της έκθεσης που παρέχει στους εκθέτες εν τω μεταξύ επαρκείς δυνατότητες συμμετοχής σε άλλες εκθέσεις, μπορεί να χορηγηθεί απαλλαγή για μια διάρκεια 15 ετών.
(35) Για να μπορεί η Επιτροπή να εξετάζει αν πληρούνται οι όροι για την εφαρμογή του άρθρου 85 παράγραφος 3 κατά τη διάρκεια της περιόδου απαλλαγής, η VDDI υποχρεούται να ανακοινώνει στην Επιτροπή όλες τις τροποποιήσεις και προσθήκες στους «ειδικούς όρους συμμετοχής», καθώς και να αποστέλει αντίγραφο κάθε διαιτητικής απόφασης που απορρίπτει αίτηση συμμετοχής ενός εκθέτη.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 85 παράγραφος 3 της συνθήκης ΕΟΚ κηρύσσονται ανεφάρμοστες οι διατάξεις του άρθρου 85 παράγραφος 1 για το χρονικό διάστημα από 30 Δεκεμβρίου 1985 έως 29 Δεκεμβρίου 2000 όσον αφορά τους «ειδικούς όρους συμμετοχής» της Verband der Deutschen Dental-Industrie EV (VDDI) για τη συμμετοχή στην Internationale Dentalschau.
Άρθρο 2
Η παρούσα απόφαση συνοδεύεται από τους εξής όρους:
1. Η Verband der Deutschen Dental-Industrie EV υποχρεούται, να ανακοινώνει αμέσως στην Επιτροπή κάθε τροποποίηση ή προσθήκη των «ειδικών όρων συμετοχής» στην Internationale Dentalschau.
2. Η Verband der Deutschen Dental-Industrie EV υποχρεούται να αποστείλει αμέσως στην Επιτροπή αντίγραφο κάθε διαιτητικής απόφασης που απορρίπτει την αίτηση συμμετοχής ενός εκθέτη.
Άρθρο 3
Η απόφαση αυτή απευθύνεται στην Verband der Deutschen Dental-Industrie EV, Pipinstrasse16, 5000 Koeln 1.
Βρυξέλλες, 18 Σεπτεμβρίου 1987.

Labels: 3
0
18
4